Rukun Negara

**Rukun Negara**  ialah sebuah falsafah dan ideologi negara yang diperkenalkan sebagai pengikat dan pembina perasaan dan semangat cintakan negara di kalangan rakyat Malaysia. Ia telah dibentuk oleh Jawatankuasa Rukun Negara, salah satu jawatankuasa yang ditubuhkan dibawah Majlis Perundingan Negara (MAPEN), yang diberi mandat oleh Majlis Gerakan Negara susulan Peristiwa 13 Mei 1969.  Rukun Negara telah diisytiharkan dengan rasmi oleh Seri Paduka Baginda Yang di-Pertuan Agong pada 31 Ogos 1970. Rukun Negara adalah manifestasi usaha serius kerajaan untuk menyemai prinsip kerukunan dan perpaduan dalam kalangan rakyat. 

Rukun Negara terdiri daripada dua bahagian iaitu cita-cita dan prinsip.  Cita-cita yang termaktub di dalam Rukun Negara ialah ke arah perpaduan yang erat dalam kalangan seluruh masyarakat, memelihara satu cara hidup demokratik, mencipta satu masyarakat yang adil di mana kemakmuran negara akan dapat dinikmati bersama secara adil dan saksama, menjamin satu cara hidup yang liberal dan melahirkan satu masyarakat yang progresif. Prinsip-prinsip Rukun Negara pula adalah Kepercayaan kepada Tuhan, Kesetiaan kepada Raja dan Negara, Keluhuran Perlembagaan, Kedaulatan Undang-Undang dan Kesopanan dan Kesusilaan.

Rukun Negara adalah falsafah bernilai tinggi yang perlu dihayati oleh setiap warganegara Malaysia yang cintakan keamanan dan keharmonian. Rukun Negara juga harus diingati oleh setiap warganegara Malaysia bagi memastikan kelestarian dan kesesuaiannya sepanjang zaman.

## Sejarah Pembentukan Rukun Negara
Sejak kemerdekaan negara pada 31 Ogos 1957, sistem pemerintahan Demokrasi Berparlimen yang dipilih oleh Malaysia telah berjalan dengan lancar sehinggalah ke hari ini. Namun begitu, pada tahun 1969 dalam pilihanraya umum ke-4, berlaku satu rusuhan perkauman apabila pihak pembangkang yang memperoleh sedikit kemenangan telah terpengaruh dengan emosi perkauman sehingga membangkitkan perasaan marah orang awam. Rusuhan itu berlaku di Kuala Lumpur namun sebelum impaknya merebak, kerajaan segera mengambil tindakan mengawal ketenteraman awam dengan mengisytiharkan darurat. Susulan pengisytiharan darurat, Parlimen digantung pada 16 Mei 1969 dan pemerintahan negara ditadbir oleh Majlis Gerakan Negara (MAGERAN) yang diketuai oleh YAB Tun Abdul Razak yang merupakan Timbalan Perdana Menteri pada ketika itu.

## Buku Rukun Negara
Buku risalah Rukun Negara telah diterbitkan dan dicetak pada tahun 1970, dalam dua bahasa iaitu Bahasa Melayu dan Bahasa 
Inggeris. Buku asal ini telah diterbitkan semula menggunakan sistem ejaan baharu tanpa mengolah semula isi kandungannya. Berikut adalah pengenalan tentang Rukun Negara dalam buku asal tersebut: 

PENGENALAN 

*Malaysia adalah sebuah negara yang masyarakatnya terdiri daripada berbagai kaum.* *Berbagai corak nilai hidup sosial, kebudayaan dan ekonomi yang terdapat dalam masyarakat kita yang pelbagai kaum ini dirumitkan pula oleh keadaan di mana golongan-golongan ekonomi tertentu terdiri dari kaum-kaum tertentu, bertempat di kawasan-kawasan tertentu.* *Faktor yang membelah bahagi lagi masyarakat kita ialah jarak generasi yang jelas kelihatan.*

*Ramai di antara kita tentu ingat lagi akan keraguan-keraguan sewaktu kita mencapai kemerdekaan disebabkan oleh sifat dan corak masyarakat kita.* *Tetapi keazaman kita hendak membina satu Bangsa Malaysia yang bersatu padu telah membangkitkan semangat rakyat kita berusaha sedaya upaya, dengan dihadapi oleh rintangan-rintangan ini, untuk membina satu masyarakat di mana satu bangsa terdiri dari berbagai kaum,agama dan kebudayaan, akan kekal dan maju.* *Kita yakin bahawa keadaan kita yang berbagai corak itu boleh menjadi satu sumber kekuatan kita.*

*Penduduk-penduduk negara ini sudah beberapa keturunan hidup bersama-sama dengan aman dan damai, bersama-sama menikmati kekayaan alam tanah air kita ini.* *Bersama-sama kita telah berusaha untuk mencapai kemerdekaan dan bersama-sama kita telah menentang beberapa pencerobohan terhadap keutuhan dan kemerdekaan negara kita.* *Secara berhati-hati tetapi pasti kita telah bersama-sama membina satu masyarakat dalam mana setiap rakyat mendapat tempat dan kesempatan mencari kehidupan.*

*Namun, usaha-usaha kita membina bangsa dan negara telah diganggu oleh kegiatan anasir-anasir perosak.* *Anasir-anasir ini terdapat di kalangan semua kaum.* * Dari semasa ke semasa sikap-sikap perkauman dan prasangka-prasangka perkauman yang terpendam telah dipergunakan dengan berbagai-bagai helah sehingga mengakibatkan berlakunya peristiwa-peristiwa perkauman.* *Peristiwa perkauman yang mengejutkan sekali ialah rusuhan yang telah berlaku pada 13 hari bulan Mei, 1969, di ibu kota.*

*Semua faktor-faktor ini menunjukkan betapa perlunya kita berikhtiar semula dan melipatgandakan lagi usaha-usaha kita untuk membina bangsa dan negara.*

*Tugas memperkukuhkan bangsa dan negara adalah tanggungjawab setiap rakyat.* *Tugas ini memerlukan satu penyusunan dan pelaksanaan dasar-dasar dan rancangan-rancangan yang sempurna, dinamik, kemas dan teratur.*  *Kegiatan-kegiatan dalam lapangan politik, ekonomi, pelajaran, kemasyarakatan dan kebudayaan mestilah diselaraskan dengan tujuan perpaduan bangsa dan negara.*

*Inilah tugas yang mustahak sekali kita hadapi dan bagaimana kita bertindak menghadapi cabaran ini akan menentukan sama ada boleh atau tidak Malaysia sebagai satu bangsa dan negara yang akan wujud kekal dan berjaya.*  *Kita sekarang perlu membaharui arah dan azam bangsa dan negara kita. * *Kita perlu membaharui tekad kita menuju kepada tujuan-tujuan tertentu – tujuan-tujuan yang akan melahirkan kepentingan bersama dan perasaan keperibadian bangsa yang sama.*

*Adalah jelas bahawa jalan di hadapan kita tidak luput dari persoalan-persoalan.* *Bagaimanapun, hal ini janganlah menjadi halangan kepada kita.* *Kehidupan memang penuh dengan persoalan-persoalan.* *Semuanya itu bergantung kepada kita.* *Jika kita dapat menghadapi cabaran-cabaran zaman kita ini dan menggunakannya sebagai peluang nescaya kita akan muncul sebagai satu bangsa dan negara yang lebih kukuh
dan padu, disatukan oleh kenangan sejarah, kenangan kejayaaan dan kesusahan yang kita warisi bersama, serta bertambah yakin akan kesanggupan kita di masa hadapan, dan sedia bersama bergerak maju untuk mencapai tingkat usaha dan kejayaan yang lebih tinggi lagi.*

*Dalam usaha kita mencapai tujuan ini kita akan berpandu kepada prinsip-prinsip tertentu yang lahir dari sejarah yang sama, melambangkan saintis fikiran dan perasaan, dan termaktub dalam Perlembagaan kita.* *Tujuan-tujuan dan prinsip-prinsip ini yang dapat diterima oleh semua dan dapat digunakan untuk semua, akan menjadi ikatan yang menyatupadukan kita semua. Tujuan-tujuan yang diterima sepenuhnya oleh bangsa dan negara kita ini serta prinsip-prinsip yang akan membimbing gerak langkah kita akan bersama merupakan RUKUN NEGARA.*

## Perisytiharan Rukun Negara
Berikut adalah perisytiharan Rukun Negara oleh Yang di-Pertuan Agong, yang terkandung dalam Buku Rukun Negara:

DENGAN NAMA ALLAH, yang amat Pemurah, lagi Mengasehani. Segala Pujian bagi Allah, Seru sekalian Alam dan Rahmat serta Kesejahteraan Allah atas semua pesuruhnya.

DAN BAHAWASANYA Malaysia ialah sebuah Negara merdeka dan berdaulat di kalangan negara di dunia ini;

DAN BAHAWASANYA Malaysia ialah sebuah Negara yang masyarakatnya terdiri dari pelbagai kaum dengan berbagai corak tradisi dan nilai hidup sosial dan kebudayaan;

DAN BAHAWASANYA rakyat Malaysia berusaha untuk mencapai perpaduan yang lebih erat untuk meninggikan kebajikan rakyat dan untuk menjamin keadilan masyarakat;

OLEH YANG DEMIKIAN DENGAN NAMA ALLAH yang amat Pemurah, lagi Mengasihani BETA, TUANKU ISMAIL NASIRUDDIN SHAH IBNI AL-MARHUM SULTAN ZAINAL ABIDIN, Yang di-Pertuan Agong Malaysia, dengan ini mengisytiharkan serta menetapkan bahawa Negara kita hendaklah berdasarkan atas prinsip-prinsip yang bernama RUKUN NEGARA yang tersebut dalam Jadual bersamanya ini.

## Cita-cita dan Prinsip Rukun Negara

## Huraian Rukun Negara

A. KEPERCAYAAN

1. **Negara Bersatu**

Kita mendukung cita-cita hendak mencipta satu bangsa dan negara di mana ahli-ahli masyarakatnya menganggap diri mereka sebagai rakyat Malaysia dengan tidak mengira keturunan atau kepercayaan dan agama masing-masing. Malaysia ialah satu masyarakat terdiri daripada berbilang kaum dengan berbagai persoalannya. Keadaan ini bertambah rumit oleh kerana adanya setengah-setengah golongan ekonomi yang terdiri daripada kaum-kaum tertentu yang dengan secara kebetulan pula terdapat di kawasan-kawasan tertentu. Masyarakat ini dibelah bahagi pula oleh jarak generasi yang jelas sehingga perhubungan yang berkesan di antara generasi bertambah susah dilaksanakan. Walaupun demikian, daripada unsur-unsur yang berlainan ini, kami bercita-cita hendak membentuk satu bangsa dan negara yang bersatu padu di mana kesetiaan dan perasaan cinta tidak berbelah bahagi terhadap bangsa dan negara selaras dengan Perlembagaan adalah mengatasi segala kesetiaan terhadap mana-mana pihak yang lain. Kita mendukung cita-cita memelihara satu sistem pemerintahan di mana negeri-negeri anggotanya bergabung dalam bentuk kerajaan bersekutu dan dalam Persekutuan ini tujuan-tujuan kebangsaan.

2. **Masyarakat Demokratik**

Kita mendukung cita-cita hendak memelihara satu cara hidup demokratik di mana kekuasaan akhirnya terletak pada rakyat bertindak melalui Parlimen yang dilantik menurut Perlembagaan. Kita semua menganggap diri kita sebagai rakyat Malaysia dengan tidak mengira keturunan atau kepercayaan dan agama masing-masing. Dalam sistem kita ini kepentingan bangsa dan negara mesti didahulukan. Kepentingan keseluruhan hendaklah diutamakan lebih daripada kepentingan sesuatu pihak kerana jika tidak demikian, nescaya kestabilan dan keselamatan negara akan terancam. Perlembagaan kita menjamin kebebasan asasi dan kebebasan kegiatan-kegiatan berpolitik asalkan tidak melanggar undang-undang negara tetapi hak-hak ini tidak boleh disalahgunakan, atas nama demokrasi bagi membakar perasaan perkauman atau bagi memusnahkan demokrasi.

3. **Masyarakat Adil**

Kami mendukung cita-cita hendak mencipta satu masyarakat yang adil di mana semua anggotanya mempunyai peluang yang sama untuk menikmati kekayaan negara. Sesuatu masyarakat yang adil wujud jika kekayaan negara dibahagi dengan adil dan saksama. Untuk mencapai tujuan ini mustahaklah pihak-pihak yang lemah dan berkekurangan diberi bantuan supaya mereka dapat bertanding setaraf dengan pihak-pihak
lain. Masyarakat adil yang kita cita-citakan itu bebas daripada penindasan seorang terhadap yang lain ataupun penindasan satu golongan terhadap yang lain.

4. ** Masyarakat Liberal**

Kita mendukung cita-cita hendak memelihara wujudnya dan perkembangan satu masyarakat yang liberal di mana anggotanya bebas mengamalkan agama, adat resam dan kebudayaan masing-masing sesuai dengan kepentingan perpaduan negara. Bangsa dan negara Malaysia sesungguhnya mempunyai kekayaan dan perbezaan kebudayaan yang khusus dalam kedua-dua bidang tradisi dan kebiasaan. Kami bercita-cita hendak mencipta satu masyarakat di mana keadaan berlainan budaya itu boleh menguntungkan dan menjadi sumber kekuatan kepada bangsa dan negara Malaysia. 

5. **Masyarakat Progresif**

Kita mendukung cita-cita hendak menegakkan satu masyarakat yang progresif, yang mengikut langkah kemajuan sains dan teknologi di samping menghidupkan nilai-nilai ketuhanan. Dunia kini sedang menyaksikan perubahan-perubahan bersifat revolusi di bidang ilmu pengetahuan sains dan teknologi. Masyarakat progresif yang kita cita-citakan itu adalah satu masyarakat yang bergerak maju sejajar dengan kemajuan sains dan teknologi serta tidak terkeluar daripada batas nilai-nilai ketuhanan.

B. PRINSIP

1. **Kepercayaan kepada Tuhan**

Bangsa dan negara ini telah diwujudkan atas kepercayaan yang kukuh kepada Tuhan. Sesungguhnya dengan nama Tuhanlah bangsa dan negara ini telah diwujudkan sebagai sebuah bangsa dan negara yang berdaulat. Islam adalah agama rasmi Persekutuan. Agama-agama dan kepercayaan-kepercayaan lain boleh diamalkan dengan aman dan tenteram dan tindakan membeza-bezakan terhadap seseorang warganegara atas alasan agama adalah dilarang.

2. **Kesetiaan kepada Raja dan Negara**

Malaysia ialah sebuah pemerintahan beraja yang berpelembagaan dan Seri Paduka Baginda Yang di-Pertuan Agong ialah Ketua Negara yang berdaulat. Selaras dengan kedudukan Yang di-Pertuan Agong sebagai seorang Raja di bawah Perlembagaan maka demikianlah juga sistem beraja akan berlangsung dengan baginda Raja-raja sebagai ketua negeri masing-masing. Seri Paduka Baginda Yang di-Pertuan Agong, Raja-raja dan Gabenor-gabenor merupakan lambang perpaduan dan oleh kerana itu berada di luar politik. Kesetiaan yang dikehendaki daripada setiap warganegara ialah menumpukan sepenuh-penuh taat setia yang benar-benar jujur kepada Yang di-Pertuan Agong dan sebagai warganegara Persekutuan bersikap benar-benar jujur, taat dan setia. Selain daripada itu mereka yang menjadi rakyat Raja-raja hendaklah juga menumpukan taat setia kepada raja masing-masing tetapi dengan tidak mengurangkan taat setia mereka kepada Yang di-Pertuan Agong dan Persekutuan.

Kesetiaan ialah jiwa bangsa kita. Kesetiaan dari hati sanubari kepada Raja dan tanah air inilah yang menyatukan kita semua daripada berbagai kaum menjadi satu bangsa yang bersatu padu. Kesetiaan pada negara-negara lain adalah bertentangan dengan kesetiaan yang tidak berbelah bahagi kepada negara ini. 

3. **Keluhuran Perlembagaan**

Kewarganegaraan memberi kepada seseorang itu taraf keanggotaan sebuah negara. Perlembagaan memberi kepada seseorang warganegara hak-hak keistimewaan tertentu; Perlembagaan juga meletakkan padanya tanggungjawab-tanggungjawab dan kewajipan-kewajipan tertentu terhadap bangsa dan negara. Tiap-tiap warganegara wajib menghormati dan menghargai kandungan, maksud dan latar sejarah Perlembagaan. Latar sejarah inilah yang telah menyebabkan termaktubnya beberapa fasal dalam Perlembagaan seperti yang berkaitan dengan kedudukan Seri Paduka Baginda Yang di-Pertuan Agong dan Raja-raja, kedudukan agama Islam sebagai agama rasmi, kedudukan bahasa Melayu sebagai bahasa kebangsaan dan bahasa rasmi, kedudukan istimewa orang-orang Melayu dan kaum-kaum asal yang lain, hak-hak yang adil bagi kaum-kaum lain dan soal pemberian taraf kewarganegaraan. Tanggungjawab mulia dan suci seseorang warganegara ialah mempertahankan dan menjunjung Perlembagaan.

4. **Kedaulatan Undang-Undang**

Keadilan diasaskan atas kedaulatan undang-undang. Setiap rakyat tarafnya sama di sisi undang-undang. Kebebasan asasi terjamin bagi semua warganegara. Kebebasan ini termasuklah kebebasan seseorang, perlindungan sama di sisi undangundang, kebebasan beragama, kebebasan memiliki harta benda dan perlindungan daripada dibuang negeri. Perlembagaan memberi kepada seseorang rakyat hak mengeluarkan fikiran, hak berhimpun dan hak menubuhkan persatuan. Hak-hak ini boleh digunakan dengan bebas asalkan tidak melanggar sekatan-sekatan yang dikenakan oleh undang-undang. Hak-hak dan kebebasan yang dijamin oleh Perlembagaan itu tidaklah termasuk hak menggulingkan kerajaan sama ada dengan kekerasan atau dengan cara-cara yang tidak menurut Perlembagaan. Kedaulatan undang-undang terjamin dengan adanya sebuah badan kehakiman yang bebas serta mempunyai kuasa bagi memutuskan sama ada sesuatu perbuatan pemerintah itu sah atau tidak dari segi Perlembagaan undang-undang.

5. **Kesopanan dan Kesusilaan**

Tiap orang dan tiap golongan hendaklah mengurus hal masing-masing dengan cara yang tidak melanggar tatasusila. Tatasusila ini membenci dan mengutuk tingkah laku atau perbuatan yang angkuh atau menyinggung perasaan sesuatu golongan. Seorang warganegara tidak boleh menyoal kesetiaan seorang warganegara yang lain dengan alasan bahawa ianya berasal dari keturunan tertentu. Tingkah laku sopan juga mengandungi suatu darjah kesusilaan yang tinggi dalam kedua-dua kehidupan persendirian dan kehidupan awam kita.

## Matlamat Rukun Negara
Secara ringkasnya, bagi mendukung cita-cita tertinggi negara iaitu menjadi sebuah negara yang bersatu di mana masyarakatnya adalah masyarakat yang demokratik, adil, liberal (bertimbang rasa) dan progresif, terdapat lima prinsip yang harus dihayati dan diamalkan oleh setiap rakyat:

Prinsip pertama menekankan bahawa rakyat yang mempercayai agama akan mementingkan perasaan hormat-menghormati antara pelbagai penganut agama, dan akan sentiasa bersikap mulia dan mengamalkan kebaikan dalam hidup mereka. Prinsip kedua pula menekankan bahawa setiap warganegara harus memberi kesetiaan dan kepatuhan kepada raja yang memerintah iaitu Seri Paduka Baginda yang di-Pertuan Agong, dan negara Malaysia. Prinsip ketiga menegaskan kepentingan setiap rakyat untuk memahami dan menghormati kandungan, semangat dan latarbelakang sejarah Perlembagaan Negara.Prinsip keempat menegaskan bahawa sistem pemerintahan dan keadilan negara adalah berteraskan undang-undang dan setiap warganegara adalah sama di sisi undan-undang. Dan prensip kelima menghendaki rakyat bertindak dan berkelakuan sopan dan bersusila setiap masa, yang bermaksud nilai moral yang Tinggi, sikap menghormati orang lain, menghindarkan diri daripada menyentuh hal-hal yang dianggap sensitif seperti agama, keturunan, budaya, kepercayaan dan bahasa, harus menjadi pegangan hidup setiap warganegara. 

Jika kelima-lima prinsip Rukun Negara ini dapat menjadi pegangan dan dipatuhi oleh setiap warganegara, maka perpaduan antara kaum akan wujud bersama satu bangsa yang mempunyai kesetiaan yang tidak berbelah bahagi kepada negara. 

## Pautan luar

* Lagu kempen Rukunegara 

## Nota

## Rujukan

* 
* 
* 
*